Alle mine tankar

«Alle mine tankar» er en norsk sang som vant Melodi Grand Prix 1993, og som representerte Norge i Eurovision Song Contest samme år. Sangen er komponert og skrevet av Bjørn Erik Vige, og datteren Silje Vige framførte den.

Melodi Grand Prix
Sangen var en av rundt 400 som kom inn i NRKs åpne konkurranse til Melodi Grand Prix 1993, og «Alle mine tankar» var ett av åtte bidrag som ble plukket ut til finalen i Chateau Neuf lørdag 6. mars. Der var sangen det fjerde bidraget ut på scenen, og den vant juryavstemningen klart med 75 poeng. «Alle mine tankar» ble dermed Norges bidrag til Eurovision Song Contest i Millstreet i Irland 15. mai samme år.

Uka etter den norske finalen ble det klart at vinnermelodien hadde blitt spilt i NRK Rogaland høsten 1992. «Alle mine tankar» sto i fare for å bli diskvalifisert, siden reglementet til EBU ikke tillater at et bidrag har vært spilt før konkurransen. 

NRK ba EBU vurdere saken. Noen dager senere kom EBU med en uttalelse der de anbefalte NRK å trekke melodien, for å være sikker på å unngå mulige protester fra andre deltakerland. NRK trosset imidlertid anbefalingen og besluttet likevel å sende «Alle mine tankar» til den internasjonale finalen. «Vi tar sjansen», sa informasjonsleder i NRK, Svein Kjos, til VG. Det kom heller ingen protester, og det norske bidraget ble dermed aldri disket.

Eurovision Song Contest
I den internasjonale finalen ble «Alle mine tankar» framført som den 25. og siste melodien, etter det israelske bidraget «Shiru», framført av Sarah'le Sharon og gruppa Shiru. 

Rolf Løvland dirigerte det norske bidraget, og på scenen var også den greske bouzoukispilleren Lakis Karnezis. 

Sangen havnet på femteplass med 120 poeng, med 12 poeng fra Hellas, Finland og Kroatia. Dette var Norges beste plassering i konkurransen på fem år.

Poeng 

Poeng til «Alle mine tankar» i Eurovision Song Contest 1993:

Før musepekeren over flagget for å se landsnavnet. Land som ikke ga poeng til Norge, er ikke med i oversikten.

Om sangen
Sangen er en ballade der Silje Vige retter sine ord til en mann. Det er uklart i teksten om mannen i virkeligheten er en elsker, eller om dette er en ikke-gjengjeldt hengivenhet, siden sangens jeg-person synes å gi tilfeldige møter betraktelig følelsesmessig betydning. Den engelske versjonen av sangen har tittelen «Love's Tokens».

«Alle mine tankar» kom aldri inn på VG-lista, men ble liggende 16 uker på Norsktoppen i perioden fra 1. mai til 14. august 1993. Sju av disse ukene var som nummer én. 

Vige har spilt inn sangen på CD-singel, utgitt av Kirkelig Kulturverksted FXS 17 i 1993. Sangen finnes også på albumet Alle mine tankar, utgitt av Kirkelig Kulturverksted FXCD 137 i 1994. Plareversjonen er noe annerledes enn Melodi Grand Prix-versjonen, sannsynligvis på grunn av at låter i Eurovision Song Contest er begrenset til tre minutter. Plateversjonen begynner med et vers etter introen som var ikke med i Eurovision Song Contest, deretter neste vers, og deretter var det refreng før neste vers på plateversjonen, men i Eurovision Song Contest var det neste verset uten refreng først.

Referanser 

Vinnersanger i Melodi Grand Prix
Sanger fra 1993
Norges bidrag til Eurovision Song Contest